Dramatiese aanval op geldwa(Argieffoto) ŉ Amperse oorlog het naby Witrivier in Mpumalanga uitgebreek toe gewapende rowers Woensdag ŉ geldwa probeer beroof het. Wahl Bartmann, uitvoerende hoof van die Fidelity Services Group, sê vier voertuie en 15 aanvallers het net buite Kabokweni op die voertuig toegeslaan. ŉ Taktiese ondersteuningseenheid het nagenoeg 80 m agter die voertuig gery en die eerste aanval is op dié voertuig uitgevoer. Vyf verdagtes in ŉ Ford Ranger het van agter nadergery en op die ondersteuningsvoertuig losgebrand. “Ons bemanningslede het uit hul skietgate teruggevuur. Terselfdertyd het drie verdagtes wat in ŉ Ford Fiesta langs die pad gewag het, op die geldwa gevuur,” het Bartmann gesê. Die bemanningslede in die ondersteuningsvoertuig het sowat 20 m verder tot stilstand gekom en die pad versper sodat die geldwa kon wegkom. Hulle het op die rowers gevuur en een van die verdagtes gewond. Die verdagtes in die bakkie het gevlug, terwyl diegene in die motor ŉ ander motoris gekaap en weggejaag het. Dié voertuig het sy opsporingstoestel geaktiveer. Terwyl die beamptes die geldwa van agter probeer beskerm het, het ŉ ander groep van voor aangeval. Dié verdagtes, na raming vier in ŉ dubbelkajuitbakkie en nóg drie in ŉ Volkswagen Golf, het volgens Bartmann beslis saam met die ander aanvallers gewerk. Die bestuurder van die bakkie het die geldwa van agter gestamp, terwyl diegene in die motor met vuurwapens losgebrand het. “Die beamptes in die geldwa het teruggevuur en kon die bates beskerm. Die bestuurder is twee keer gewond. Dit was net vleeswonde en hy is in ŉ bestendige toestand, het Bartmann gesê. Volgens hom het die groep rowers almal in die motor geklim en weggejaag. Nie ŉ enkele sent is gebuit nie. “Dit is kommerwekkend om die ongelooflike druk waaronder die verdagtes ons beamptes plaas, te sien. Ons ondersteuningsvoertuig is nagenoeg 50 keer met ŉ AK-47 raakgeskiet en die geldwa omtrent 30 keer. “Ons is geweldig trots op die manier waarop ons beamptes ŉ uiters gevaarlike en stresvolle situasie hanteer het,” het Bartmann gesê. Volgens hom was die polisie se forensiese ondersoekeenheid ná die voorval op die toneel om vingerafdrukke en DNS te probeer bekom. Maroela Media het ŉ navraag oor die voorval aan die polisie gerig en wag op terugvoer.